สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 21 มี.ค.60
22 มี.ค. 2560

ดัชนีดาวโจนส์ตลาดหุ้นนิวยอร์กปิดร่วงลง กว่า 200 จุดเมื่อคืนนี้ (21 มี.ค.) เนื่องจากนักลงทุนยังคงวิตกกังวลเกี่ยวกับความไม่แน่นอนในการบังคับใช้มาตรการกระตุ้นเศรษฐกิจของประธานาธิบดีโดนัลด์ ทรัมป์แห่งสหรัฐ ซึ่งรวมถึงการปรับลดภาษี และการปฏิรูประบบประกันสุขภาพ ขณะที่นักลงทุนจับตาการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (เฟด) ในวันพรุ่งนี้ เพื่อหาสัญญาณที่ชัดเจนเกี่ยวกับการปรับขึ้นอัตราดอกเบี้ยครั้งต่อไป
ดัชนีเฉลี่ยอุตสาหกรรมดาวโจนส์ปิดที่ 20,668.01 จุด ร่วงลง 237.85 จุด หรือ -1.14% ดัชนี NASDAQ ปิดที่ 5,793.83 จุด ลดลง 107.70 จุด หรือ -1.82% และดัชนี S&amp;P500 ปิดที่ 2,344.02 จุด ลดลง 29.45 จุด หรือ -1.24%
 
ตลาดหุ้นยุโรปปิดปรับตัวลง เมื่อคืนนี้ (21 มี.ค.) โดยได้รับแรงกดดันจากการร่วงลงของหุ้นกลุ่มธนาคาร อย่างไรก็ตาม ตลาดปรับตัวลงในกรอบจำกัด เนื่องจากนักลงทุนขานรับผลสำรวจที่ระบุว่า นายเอมมานูเอล มาครอง ได้รับชัยชนะเหนือนางมารีน เลอเปน จากพรรค National Front (FN) ในการโต้วาทีเพื่อชิงเก้าอี้ประธานาธิบดีฝรั่งเศส เมื่อวานนี้
ดัชนี Stoxx Europe 600 ลดลง 0.5% ปิดที่ 375.67 จุด
ดัชนี CAC-40 ตลาดหุ้นฝรั่งเศสปิดที่ 5,002.43 จุด ลดลง 9.73 จุด หรือ -0.19% ดัชนี DAX ตลาดหุ้นเยอรมันปิดที่ 11,962.13 จุด ลดลง 90.77 จุด หรือ -0.75% ดัชนี FTSE 100 ตลาดหุ้นลอนดอนปิดที่ 7,378.34 จุด ลดลง 51.47 จุด หรือ -0.69%
 
ตลาดหุ้นลอนดอนปิดในแดนลบ เมื่อคืนนี้ (21 มี.ค.) จากแรงฉุดของค่าเงินปอนด์ที่ทะยานขึ้นเป็นอย่างมาก หลังรัฐบาลอังกฤษเปิดเผยตัวเลขเงินเฟ้อพุ่งสูงกว่าระดับเป้าหมาย 2% ของธนาคารกลางอังกฤษ (BoE)
ดัชนี FTSE 100 ลดลง 51.47 จุด หรือ -0.69% ปิดที่ 7,378.34 จุด
 
ค่าเงินสกุลปอนด์ทะยานขึ้น เมื่อเทียบกับสกุลเงินดอลลาร์ ในการซื้อขายที่ตลาดนิวยอร์กเมื่อคืนนี้ (21 มี.ค.) หลังรัฐบาลอังกฤษเผยตัวเลขเงินเฟ้อพุ่งสูงกว่าระดับเป้าหมายของธนาคารกลางอังกฤษ ขณะที่ดอลลาร์ยังคงอ่อนค่าลงจากแรงกดดันของถ้อยแถลงธนาคารกลางสหรัฐ (เฟด) ที่ส่งสัญญาณว่าจะไม่ขึ้นดอกเบี้ยอย่างรวดเร็วในปีนี้
ปอนด์แข็งค่าขึ้นเมื่อเทียบกับดอลลาร์สหรัฐที่ระดับ 1.2483 ดอลลาร์ จากระดับ 1.2347 ดอลลาร์ ในขณะที่ยูโรแข็งค่าขึ้นแตะ 1.0802 ดอลลาร์ จากระดับ 1.0736 ดอลลาร์ และดอลลาร์ออสเตรเลียอ่อนค่าลงที่ระดับ 0.7699 ดอลลาร์ จากระดับ 0.7733 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 111.88 เยน จากระดับ 112.57 เยน และอ่อนค่าลงเมื่อเทียบกับฟรังก์สวิสที่ระดับ 0.9942 ฟรังก์สวิส จากระดับ 0.9985 ฟรังก์สวิส
 
สัญญาทองคำตลาดนิวยอร์กปิดพุ่งขึ้น เมื่อคืนนี้ (21 มี.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ การร่วงลงอย่างหนักของตลาดหุ้นสหรัฐ อันเนื่องมาจากความไม่แน่นอนของนโยบายกระตุ้นเศรษฐกิจของประธานาธิบดีโดนัลด์ ทรัมป์ ยังส่งผลให้นักลงทุนแห่ซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 12.5 ดอลลาร์ หรือ 1.01% ปิดที่ระดับ 1,246.50 ดอลลาร์/ออนซ์
สัญญาโลหะเงินส่งมอบเดือนพ.ค.เพิ่มขึ้น 14.5 เซนต์ หรือ 1.01% ปิดที่ 17.583 ดอลลาร์/ออนซ์
สัญญาพลาตินัมส่งมอบเดือนเม.ย.ลดลง 1 ดอลลาร์ หรือ 0.1% ปิดที่ 971.4  ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (21 มี.ค.) เนื่องจากความวิตกกังวลเกี่ยวกับกระแสคาดการณ์ที่ว่า สต็อกน้ำมันดิบของสหรัฐจะปรับตัวเพิ่มขึ้นในสัปดาห์ที่แล้ว ขณะที่นักลงทุนจับตาดูว่านอกจากซาอุดิอาระเบียแล้ว จะมีประเทศสมาชิกรายอื่นๆของโอเปกที่ออกมาให้คำมั่นว่าจะขยายเวลาในการปรับลดกำลังการผลิตหรือไม่
สัญญาน้ำมันดิบ WTI ส่งมอบเดือนเม.ย.ลดลง 88 เซนต์ หรือ 1.8% ปิดที่ 47.34 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ค.ลดลง 66 เซนต์ หรือ 1.3% ปิดที่ 50.96 ดอลลาร์/บาร์เรล